Ihana naudanlihapata
Lihapatoja tulee tehtyä aika usein, helppo valmistaa vaikka etukäteen ja antaa muhia uunissa ajan kanssa, mukava pakkaspäivän ruoka. Tämä on oma muunnelma perinteisestä stroganoffista, tässä lihaa marinoidaan hetki.
- 600-700g naudan paistia
- 1 sipuli kuutioituna
- 3 valkosipuli kynttä viipaloituina
- n. 1 dl ketsuppia
- n. 1 dl HP BBQ-spicy kastiketta
- n. 1 dl soijaa, itse käytin Maggin Pryzyprawa-maustekastiketta
- n. 2 tl savun makuista sormisuolaa
Paistamiseen voita, suurustamiseen vehnäjauhoja ja vettä.
Pataan lopuksi:
- n. 2 rkl tomaattipyrettä
- n. 1 rkl Dijon-sinappia
Loppuvaiheessa muhimisen jälkeen pataan voi lisätä vielä purkin kermaa tai kunnon lorauksen smetanaa, sekä mauste/suolakurkkua kuutioina.
Aloita leikkaamalla liha suikaleiksi, laita lihat kulhoon, lisää sipulit ja marinadin ainekset. sekoita. Anna maustua puoli tuntia huoneenlämmössä.
Lihat paistetaan 2-3 erässä. Sulata voi valurautapannussa, anna ruskistua. Lisää erä lihaa, anna paistua hetki rauhassa, ennen kääntöä ripottele päälle vehnäjauhoja. Paista lihoja hetki sekoittaen, kaada eka satsi pataan. Laita pannulle n. 1,5 dl vettä, sekoita hyvin, jotta maut tarttuvat, kaada liemi lihojen päälle. Toista lihojen paistaminen voista lähtien. Kun kaikki erät vesineen on paistettu, sekoita padassa olevat lihat ja liemi hyvin. Lorauta päälle tomaattipyre ja Dijon-sinappi, sekoita ja maista. Lisää tarvittaessa vettä ja soijaa.
Laita pata muhimaan uuniin (150-175 ast.) niin kauaksi asikaa, että lihat ovat niin mureita, että hajoavat haarukalla. Lihan laadusta riippuen aika vaihtelee 1,5-3,5 tuntiin. Lisää halutessasi kermaa/smetanaa/suolakurkkua hetki ennen uunistaottoa.
Tarjoa keitettyjen perunoiden/perunamuusin/riisin kanssa, kaikki sopii!